Samarqanddagi aksariyat xonadonlarga yetib kelmagan gaz 97 shaxs issiqxonalarida yonib turgani ma’lum bo‘ldi

Samarqand viloyat prokuraturasi bo‘lim prokurorining “Huquq” nashri orqali xabar berishicha, “Samarqandtumangaz” filiali boshlig‘i lavozimida bir necha yillardan buyon faoliyat yuritib kelgan fuqaro avval ham qonunbuzarlik sodir etgani uchun bir necha bor sudlangan bo‘lgan. Shunga qaramay, u yana bir bor noqonuniy ishga qo‘l urdi, deyiladi “Huquq” nashrida.

Ma’lum bo‘lishicha, filial bosh muhandisi va hisobchi ham jalb qilingan qonunbuzarlik natijasida aksariyat xonadonlarga yetib kelmagan gaz 97 nafar shaxs tomonidan tashkil etilgan issiqxonalarda “gurillab” yonavergan. Bu esa “Samarqandtumangaz” filialining 891 million 934 ming 548 so‘m zarar ko‘rishiga olib keldi.
Xususan, “Xikmat Asadov” nomli korxona issiqxonasida 54 million 389 ming so‘mlik tabiiy gazdan bemalol noqonuniy foydalanishga yo‘l qo‘yib berilgan. Bundan tashqari, filial rahbari hisobchi bilan til biriktirgan holda nazorat-kassa mashinalarini qo‘llamay yoki unga tenglashtirilgan bir martalik pattalarni ro‘yxatdan o‘tkazmasdan o‘tgan ikki yil davomida aholi bilan 66 million 907 ming so‘m pullik hisob-kitoblarni amalga oshirgan.
Filial rahbarining mavjud qonun talablarini bajarishga bildirgan loqayd munosabati natijasida tumanda oldindan 15 va 30 foizlik to‘lovlar amalga oshirilmasdan, ulgurji iste’molchilarga 16 million 730 ming so‘mlik tabiiy gaz tarqatib yuborilgan. Bu bilan qonun bilan qo‘riqlanadigan davlat manfaatlariga jiddiy ziyon yetkazilgan.
O‘z manfaatlarini ko‘zlagan filial rahbarining aybi bilan muddati o‘tgan debitorlik qarzdorlik miqdori ortib ketdi. Aholiga tarqatilgan gaz hisoblagichlar evaziga keladigan 113 million 837 ming so‘m mablag‘ni undirish chorasi ham ko‘rilmadi. Shuningdek, filial ishchi va xizmatchilariga o‘z vaqtida ish haqi berilmagani bois ish haqidan qarzdorlik 117 million 522 ming so‘mga yetdi.
Barcha qonunbuzarliklar oshkor etilgach, sud tomonidan aybdorlarga nisbatan tegishli hukm chiqarildi.